«Καλησπέρα σας,
Αξιότιμη Δημοτική Αρχή και 
Αξιότιμοι Δημοτικοί Σύμβουλοι,
Εκ μέρους του Διοικητικού Συμβουλίου του Συλλόγου Προοδευτικών Γυναικών Αμαρουσίου ευχαριστούμε θερμά για το χρόνο και το βήμα που μας δίνετε στην συνεδρίαση σας για να θέσουμε ένα πολύ σημαντικό ζήτημα για εμάς και τη λειτουργία του Συλλόγου μας, αυτό της παραχώρησης αίθουσας από το Δήμο για να μπορεί ο Σύλλογος μας να έχει έναν χώρο που να συνεδριάζει και να σχεδιάζει τη δράση του.
Ο Σύλλογος Προοδευτικών Γυναικών Αμαρουσίου μετράει 40 χρόνια δράσης στο Δήμο μας και αποτελείται από μέλη συμπολίτισσες σας από όλες τις γειτονιές του Μαρουσιού, είτε νέες εργαζόμενες, είτε άνεργες, είτε φοιτήτριες, είτε νέες μητέρες, είτε συνταξιούχες. Δεν είναι ΜΚΟ, ούτε φιλανθρωπικός φορέας. Δεν έχει οικονομικές ή άλλου είδους εξαρτήσεις, στηρίζεται αποκλειστικά στη συμμετοχή των μελών του. 
Από την ίδρυσή του παλεύει αταλάντευτα για την ισοτιμία και την πραγματική χειραφέτηση της γυναίκας. Επίκαιρο ζήτημα, μιας και μόλις προχθές είχαμε τον εορτασμό της 8ης Μάρτης Παγκόσμιας Ημέρας της Γυναίκας όπου και φέτος υπενθυμίστηκε και τονίστηκε το πόσο δρόμο έχουμε ακόμα σαν κοινωνία για την πραγματική ισοτιμία της γυναίκας. Φέτος, η 8η Μάρτη μας βρίσκει στη σκιά του ιμπεριαλιστικού πολέμου που μαίνεται στην Ουκρανία. Ο φόβος ενός πιο γενικευμένου πολέμου, ο πόλεμος γενικά αποτελεί την πιο βάρβαρη έκφραση της βίας κατά των γυναικών και της έντασης της ανισοτιμίας που βιώνουν. Παρακολουθούμε τις σκληρές επιπτώσεις στις ζωές χιλιάδων γυναικών και των οικογενειών τους. Μοιραζόμαστε με τις γυναίκες της Ελλάδας την ανασφάλεια μπροστά στην καταιγίδα που φέρνουν μαζί τους τα σύννεφα του πολέμου σε κάθε πλευρά της ζωής τους.
Επιπλέον, μέσα από τη δράση του Συλλόγου μας παλεύουμε για το δικαίωμα στη μόνιμη και σταθερή εργασία με όλα τα εργασιακά και ασφαλιστικά δικαιώματα, για την ίση αμοιβή για ίση δουλειά. Για την αναγνώριση της κοινωνικής αξίας της μητρότητας, για τα επιδόματα τοκετού και μητρότητας, τις άδειες εγκυμοσύνης και λοχείας, ίδιες για όλες τις μητέρες σε όλους τους εργασιακούς χώρους. Για το δικαίωμα όλων των παιδιών να πηγαίνουν σε δημόσιους και δωρεάν παιδικούς σταθμούς. Για τη δημόσια και δωρεάν Υγεία-Πρόνοια, την Παιδεία, τον Πολιτισμό και Αθλητισμό, το Περιβάλλον και την ποιότητα ζωής, τα ΜΜΕ, ενάντια στα ναρκωτικά, τη βία και την πορνεία. Ενάντια στο φασισμό και το ρατσισμό.
Δεν είμαστε σύλλογος που θεωρεί ως αιτία της γυναικείας ανισοτιμίας την «εξουσία του άντρα». Δε βλέπουμε ως αντίπαλο το συνάδελφο, το σύζυγο, τον αδελφό, το συναγωνιστή μας, αλλά το σύστημα που γεννά την ανισοτιμία μας. Βρισκόμαστε στην αντίπερα όχθη του νεοφεμινισμού. Είμαστε μια ριζοσπαστική γυναικεία οργάνωση που έχουμε αιτήματα και μπορούν να υλοποιηθούν σήμερα. 
Ο Σύλλογος μας αποτελεί αποκούμπι των φτωχών- λαϊκών γυναικών της γειτονιάς μας. Νοιαζόμαστε για τα προβλήματα τους και μέσα από τη συμμετοχή και δράση των γυναικών στο σύλλογο μας, έχουμε τη δύναμη και μπορούμε να μετατρέπουμε την αγανάκτησή μας σε διεκδικητικό αγώνα για ζωή και δουλειά με δικαιώματα, για όλα αυτά που τον 21ο αιώνα, την εποχή των απίστευτων επιστημονικών και τεχνολογικών επιτευγμάτων, είναι ρεαλιστικά για όλες τις εργαζόμενες, για τις μητέρες και τις νέες γυναίκες.
Για όλα τα παραπάνω, υπάρχει επιτακτική ανάγκη ο Σύλλογός μας να μπορεί να έχει ένα χώρο να συνεδριάζει, να σχεδιάζει κ να υλοποιεί τις δράσεις που αφορούν το γυναικείο λαϊκό πληθυσμό στο Μαρούσι. Ο Δήμος Αμαρουσίου μπορεί να βοηθήσει σε αυτή την κατεύθυνση, αν βεβαίως ενδιαφέρεται και το επιθυμεί. Γνωρίζουμε επίσης ότι έχει στηθεί επιτροπή με απόφαση του Δημοτικού Συμβουλίου για την «ισότητα των δύο φύλων» που ενδεχομένως ευαισθητοποιείται πάνω σε αυτά τα ζητήματα, οπότε το αίτημα μας ευελπιστούμε θα εισακουστεί. Ο Σύλλογός μας έχει κατά καιρούς αιτηθεί την παραχώρηση αίθουσας, με πιο πρόσφατο αίτημα στις 7/4/2021 με Αρ. Πρωτοκόλλου 15580, χωρίς να έχουμε λάβει καμία απάντηση επί του θέματος. Καλούμε τη Δημοτική Αρχή να μας δώσει μια απάντηση, η οποία ελπίζουμε να είναι θετική. 
Σας ευχαριστούμε πολύ.»